Predkladacia správa

	Vláda Slovenskej republiky na svojom zasadnutí dňa 11. apríla 2000 schválila uznesením číslo 230/2000 Koncepciu decentralizácie a modernizácie verejnej správy. V tomto uznesení poverila podpredsedu vlády Slovenskej republiky pre ekonomiku Ivana Mikloša koordináciou úloh spojených s prípravou a realizáciou reformy verejnej správy v súlade s koncepciou decentralizácie a modernizácie verejnej správy.  

	Keďže schválením zákonov o samospráve vyšších územných celkov a o voľbách do orgánov vyšších územných celkov Národnou radou Slovenskej republiky zo dňa 4. júla 2001 bola koncepcia decentralizácie a modernizácie verejnej správy zásadným spôsobom zmenená, podpredseda vlády už nemôže naďalej plniť túto úlohu a preto navrhuje jej vypustenie zo spomínaného uznesenia vlády.

	V tejto súvislosti vláda Slovenskej republiky na svojom zasadnutí dňa 21. júna 2000 prijala uznesenie č. 462/2000, ktorým schválila návrh zabezpečenia koordinácie priebehu prípravy a realizácie reformy verejnej správy. Týmto uznesením bola podpredsedovi vlády Slovenskej republiky pre ekonomiku Ivanovi Miklošovi uložená úloha zabezpečovať činnosť v súlade s predloženým návrhom koordinácie priebehu prípravy a realizácie reformy verejnej správy. 

	Keďže všetky práce na reforme verejnej správy sa majú diať v súlade s koncepciou decentralizácie a modernizácie verejnej správy, podľa uznesenia vlády Slovenskej republiky číslo 230/2000, a koncepcia bola zásadným spôsobom zmenená, podpredseda vlády nemôže naďalej plniť ani túto úlohu. 

	Z uvedených dôvodov sa navrhujú úlohy B.2 z uznesenia číslo 230/2000 a B.1 z uznesenia číslo 462/2000 pre podpredsedu vlády Slovenskej republiky pre ekonomiku Ivana Mikloša zrušiť.